જેમ કે આપણે કોઈક ઠંડા પ્રદેશના માણસની જીવનશૈલી જોઈએ તો આપણે તેને આશ્ચર્યપૂર્વક જોઈ રહીએ છીએ. દરિયાકાંઠે જીવતા માણસો માટે માંસાહારી હોવું કે જીવસટોસટનાં મોજાંઓ વચ્ચે આજીવિકા રળવી એક રોજિંદી બાબત હોય છે. આવી જ કોઈ વ્યક્તિને જો મોટા શહેરમાં ટ્રાફિક વચ્ચે જવાનું કહેવામાં આવે કે ગીચ મકાનોની વચ્ચે લઈ જવામાં આવે તો એના માટે જીવવું દુષ્કર બની જાય. હિમાલયનો પ્રવાસ નામનું પ્રવાસવર્ણનનું સુંદર પુસ્તક કાકાસાહેબ કાલેલકરે લખ્યું છે. એમાં એમનાં સુંદર નિરીક્ષણો ઝિલાયાં છે. પહાડી વિસ્તારમાં રહેતા માણસો પોતાની રોજિંદી જીવનપદ્ધતિના ભાગરૂપે ઊંચી-નીચી ટેકરીઓના રસ્તે અનેક માઈલોનો રસ્તો પગપાળા કાપતા હોય છે. એ જોઈને આપણા જેવા સપાટ મેદાની વિસ્તારમાં રહેતા માણસોને અચંબો થાય, પરંતુ ત્યાં રહેનાર વ્યક્તિ જ્યારે આપણી ચાલવાની રીત જાણે ત્યારે એને ભારોભાર નવાઈ લાગે. એકદમ સીધેસીધા રસ્તે આપણને ચાલતા જોઈ એ લોકોને પ્રશ્ન થાય કે…